text: 17-årig pige forsøgt voldtaget under løbetur
  22 oktober 2017 kl. 15.10
  Politiet efterlyser mulig gerningsmand, der beskrives som cirka 50 år og iført mintgrønt joggingtøj.
  Syd- og Sønderjyllands Politi efterlyser en mand, efter en ung kvinde har fortalt, at hun søndag formiddag blev forsøgt voldtaget under en løbetur i Varde.
  Den 17-årige pige bliver mellem klokken 11.30 og 12.00 kontaktet af en mand ved en bænk i området bag Lyngparken.
  - Hun tager sine høretelefoner ud for at høre, hvad han siger, og så tager han fat i hende og prøver at hive hende ind i noget buskads. Han forsøger med bestemt stemme at sige, at hun ikke skal gøre modstand, fortæller vagtchef Nikolaj Hølmkjær til TV 2.
  Det lykkedes dog kvinden at kæmpe sig fri og slippe væk, hvorefter hun anmeldte overfaldet.
  Hun har over for politiet beskrevet manden som værende en cirka 50-årig danskudseende mand, omkring 170-175 centimeter høj og kraftig af bygning med topmave og en stor næse.
  Manden har gråhvidt hår, der er tyndt på toppen, og en tatovering, som slutter ved kravebenet. Ifølge den 17-årige pige havde han en hæs stemme og lugtede af tobaksrøg.
  Han var iført mintgrønt joggingtøj i 80'er-stil med lynlås i trøjen og med en tynd lyseblå stribe langs benet samt en hvid t-shirt. 
  Politiet hører gerne fra personer med oplysninger i sagen. De kan kontakte politiet på telefon 114.
  